
Text rozhodnutia
Súd: Krajský súd Bratislava Spisová značka: 12Sp/68/2014 Identifikačné číslo súdneho spisu: 1014201381 Dátum vydania rozhodnutia: 09. 12. 2014 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2014:1014201381.1 ROZSUDOK V MENE SLOVENSKEJ REPUBLIKY Krajský súd v Bratislave v konaní pred samosudcom Mgr. Mariánom Degmom v právnej veci navrhovateľa POHOTOVOSŤ, s.r.o., IČO: 35807598, Pribinova 25, Bratislava, proti odporcovi: Okresný úrad Senec, katastrálny odbor, Hurbanova 21, Senec, za účasti: G. L., bytom E. S. K. Č..XXX , XXX XX o preskúmanie zákonnosti rozhodnutia odporcu číslo V- 2557/13 zo dňa 09.06.2014 takto r o z h o d o l : Krajský súd v Bratislave rozhodnutie odporcu č. V-2557/13 zo dňa 09.06.2014 p o t v r d z u j e . Účastníkom súd právo na náhradu trov konania nepriznáva. Navrhovateľ je povinný zaplatiť titulom súdneho poplatku 35 eur na účet Krajského súdu v Bratislave, Záhradnícka 10, Bratislava, v lehote 15 dní od právoplatnosti tohto rozsudku. o d ô v o d n e n i e : Odporca dňa 19.08.2014 doručil Krajskému súdu v Bratislave odvolanie podané navrhovateľom dňa 14.07.2014 voči jeho rozhodnutiu č. V-2557/13 vydanému dňa 09.06.2014 spolu s kompletným na vec sa vzťahujúcim administratívnym spisom ako aj s vyjadrením k nemu, v ktorom zotrval na svojom rozhodnutí, dôvodoch v ňom uvedených s tým, že ho považuje za vydané v súlade so zákonom. 1. Odporca svojím vyššie uvedeným rozhodnutím zamietol návrh podaný navrhovateľom na vklad záložného práva týkajúceho sa nehnuteľností vedených Okresným úradom Senec, katastrálnym odborom na LV č. XXX, katastrálne územie E., obec E. S. K., X. K., p. č. 157/26, výmery 504 m2, zastavané plochy a nádvoria, p. č. 157/27, výmery 367 m2, záhrada a rodinný dom súpisné č. 140, postavený na p. č. 157/28. Rozhodnutie odôvodnil tým, že predložená zmluva o zriadení záložného práva č. 143/2013 - RAČ nebola spôsobilá na povolenie vkladu záložného práva do katastra nehnuteľností v prospech záložného veriteľa a to z dôvodu rozporu splnomocnenca zastupujúceho záložného dlžníka - združenie občianskoprávnej pomoci ProHelp so záujmami splnomocniteľa. Keďže v danom prípade bol záložca v konaní zastúpený splnomocnencom na základe dohody o splnomocnení, posudzoval okrem záložnej zmluvy aj túto dohodu a to z hľadiska splnenia podmienok na udelenie plnej moci s tým, že postup pri uzatváraní záložných zmlúv záložného veriteľa ako aj samotnej dohody o splnomocnení už bol predmetom preskúmavania vo viacerých iných súdnych konaniach. Splnomocniteľ pri uzatváraní dohody o splnomocnení nemal možnosť voľby výberu svojho zástupcu - splnomocnenca, pretože dohoda o splnomocnení bola spísaná do predtlačenej listinnej predlohy a splnomocniteľ nemohol ovplyvniť jej obsah a bola mu odňatá možnosť voľby svojho zástupcu. Záverom skonštatoval, že podanie návrhu na vklad záložnej zmluvy je prejavom zhodného konania splnomocnenca a veriteľa, čo potvrdzuje porušenie § 22 ods. 2 Obč. zákonníka. Ako ďalší nedostatok označil skutočnosť, že ku dňu posudzovania návrhu viazlo na predmete zálohu exekučné záložné právo, čo je v rozpore s čl. III záložnej zmluvy. Za odstrániteľný nedostatok podania označil naskenovanie podpisu záložného veriteľa na záložnej zmluve. 2. Voči tomuto rozhodnutiu podal v zákonnej lehote navrhovateľ odvolanie zo dňa 17.06.2014 došlé odporcovi 14.07.2014, pričom žiadal, aby súd napadnuté rozhodnutie odporcu zrušil, vec mu vrátil na ďalšie konanie a zaviazal ho k povinnosti nahradiť mu trovy konania. Navrhovateľ mal za to, že napadnuté rozhodnutie odporcu o zamietnutí návrhu na povolenie vkladu záložného práva k nehnuteľnostiam je nezákonné, nakoľko správny orgán (odporca) nezistil spoľahlivo stav veci, riadne sa neoboznámil s predkladaným návrhom a znením pripojených príloh, následne nesprávne právne posúdil vec - plnomocenstvo splnomocniteľa udelené splnomocnencovi v dohode o splnomocnení. Odvolanie odôvodnil tým, že má za to, že predmetná dohoda o splnomocnení bola uzavretá riadne, v súlade s príslušnými ustanoveniami občianskeho zákonníka o zastúpení a spĺňa náležitosti platného právneho úkonu (slobody vôle, vážnosti, určitosti a zrozumiteľnosti). Záložca sa v dohode o splnomocnení sám rozhodol zabezpečiť svoj záväzok vyplývajúci pre neho z uzavretej zmluvy o úvere a preto udelil združeniu občianskoprávnej pomoci ProHelp (splnomocnencovi) plnomocenstvo na uzatvorenie záložnej zmluvy k nehnuteľnostiam, ktoré by mali byť v čase uzatvorenia záložnej zmluvy v jeho vlastníctve. Poukázal na to, že pre správny orgán platí zásada spoľahlivého zisteného skutkového stavu veci, z ktorej vyplýva povinnosť presne a úplne zistiť skutkový stav veci, to znamená vykonať všetky dôkazy, ktoré majú pre danú vec rozhodujúci význam. Vyslovil domnienku, že preskúmavané rozhodnutie odporcu vychádza len z ničím nepodložených predpokladov, čo vyplýva zo znenia samotného odôvodnenia a teda odporca si nesplnil svoju zákonnú povinnosť vychádzať pri vydaní napadnutého rozhodnutia zo spoľahlivo zisteného stavu veci. V odôvodnení rozhodnutia sa odporca obmedzil len na konštatovanie, že záložca - dlžník nemohol ovplyvniť výber splnomocnenca a potom takáto správna úvaha nespĺňa základné kritéria odôvodnenia rozhodnutia správneho orgánu podľa § 47 ods. 3 správneho poriadku. Navrhovateľ v svojom odvolaní ďalej poukázal na to, že rozpor záujmov splnomocnenca a splnomocniteľa musí reálne existovať a nestačí len potenciálna možnosť takéhoto rozporu. Mal za to, že predložené plnomocenstvo je samostatným právnym úkonom uzavretým medzi dlžníkom a jeho zástupcom, ktorý je úplne nezávislý od veriteľa a správny orgán nepreukázal, že by veriteľ do tohto právneho úkonu zasahoval alebo ovplyvňoval jeho obsah. Zo spisu správneho orgánu nevyplýva, že by veriteľ zastúpený zástupcom od dlžníka zástupcu požadoval alebo mu osobu zástupcu dokonca navrhoval. Taktiež správny orgán nepreukázal ani to, že v prípade zástupcu ide o osobu ktorá bola v styku so záložným veriteľov. Preto v tejto časti odporca vec právne nesprávne posúdil a vychádzal z nespoľahlivého zisteného skutkového stavu veci. V rámci podaného odvolania predložil rovnopis záložnej zmluvy s originálnymi podpismi a uviedol, že zápis exekučného záložného práva k daným nehnuteľnostiam bol vykonaný až po podaní predmetného návrhu na zápis záložného práva. 3. Krajský súd v Bratislave ako súd vecne a miestne príslušný postupom podľa § 250l a nasl. O.s.p. preskúmal na nariadenom pojednávaní konanom v súlade s § 250g ods. 2 O.s.p., v neprítomnosti ospravedlneného navrhovateľa a odporcu a neospravedlnenej riadne predvolanej účastníčky konania, napadnuté rozhodnutie ako aj postup, ktorý jeho vydaniu predchádzal v rozsahu a dôvodov odvolania navrhovateľa, oboznámil sa z obsahom administratívneho spisu odporcu a dospel k záveru, že napadnuté rozhodnutie je v súlade so zákonom a preto ho podľa § 250q ods. 2 O.s.p. potvrdil. Z obsahu pripojeného administratívneho spisu odporcu súd zistil nasledovné skutočnosti: Dňa 02.05.2013 podal navrhovateľ na Správu katastra Senec návrh na vklad Zmluvy o zriadení záložného práva č. 143/2014 - RAČ uzavretej dňa 02.05.2013 do katastra nehnuteľností, ktorej predmetom boli nehnuteľnosti vo vlastníctve záložcu - účastníčky konania - G. L.. Prílohami predmetného návrhu boli predmetná zmluva o zriadení záložného práva, dohoda o splnomocnení uzavretá dňa 16.02.2012 medzi splnomocniteľom - G. L. a splnomocnencom ProHelp - združenie občianskoprávnej pomoci Bratislava, v zastúpení predsedom Petrom Mamojkom. Predmetná založená zmluva bola uzatvorená medzi záložným veriteľom - navrhovateľom a záložcom - účastníkom konania, pričom túto zmluvu za záložcu podpísal predseda združenia občianskoprávnej pomoci ProHelp a to v zmysle dohody o splnomocnení, ktorú uzatvorilo združenie s účastníčkou konania - G. L. dňa 16.02.2012. Predmetom záložnej zmluvy bolo založenie nehnuteľností patriacich záložcovi (G. L.) v jej vlastníckom podiele vedených Okresným úradom Senec, katastrálnym odborom, v katastrálnom území E., X. E. S. K., X. K. zapísaných na LV č. XXX a to p. č. 157/26, výmery 504 m2, zastavané plochy a nádvoria, p. č. 157/27, výmery 367 m2, záhrada a rodinný dom súpisné č. 140, postavený na p. č. 157/28. Zriadenie záložného práva k týmto nehnuteľnostiam malo byť v prospech zabezpečenia všetkých pohľadávok záložného veriteľa voči záložcovi, ktoré vznikli a vzniknú na základe zmluvy o úvere číslo 103900503 zo dňa 16.02.2012 uzavretej medzi záložným veriteľom na strane veriteľa a záložcom na strane dlžníka. Priložená dohoda o splnomocnení mala formu predtlače (formulárovej zmluvy), kde boli vpísané iniciály účastníčky konania G. L. ako splnomocniteľa a splnomocnenec bol vopred označený a to združenie občianskoprávnej pomoci ProHelp, v zastúpení jeho predsedom Petrom Mamojkom. Predmetná dohoda o splnomocnení bola uzatvorená a podpísaná dňa 16.02.2012 v Senci splnomocniteľom G. L. a splnomocnencom predsedom občianskeho združenia ProHelp Petrom Mamojkom v Bratislave. Spis tiež obsahuje odporcom vydané dňa 03.07.2014 rozhodnutie o prerušení katastrálneho konania o predmetnom návrhu na vklad záložného práva s tým, že predmetnému konaniu predchádza iné konanie vedené na Okresnom úrade Senec pod sp. zn. V - 1881/13. Odporca následne dňa 09.06.2014 vydal rozhodnutie, ktorým zamietol návrh na vklad záložného práva v zmysle vyššie uvedeného návrhu navrhovateľa. Voči tomuto rozhodnutiu odporcu navrhovateľ v zákonnej lehote podal odvolanie zo dňa 17.06.2014. K odvolaniu navrhovateľa sa účastníčka konania nevyjadrila. 4. Podľa § 244 ods.1, 2, 3 O.s.p v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzicky osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy. Rozhodnutiami správnych orgánov sa rozumejú rozhodnutia vydané nimi správnom konaní, ako aj ďalšie rozhodnutia ktoré zakladajú, menia alebo zrušujú oprávnenia a povinnosti alebo právnických z osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 31 ods. 1,2,3 katastrálneho zákona správa katastra preskúma zmluvu z hľadiska či obsahuje podstatné náležitosti zmluvy, či je úkon urobený v predpísanej forme, či je prevodca oprávnený nakladať s nehnuteľnosťou, či sú prejavy vôle dostatočne určité a zrozumiteľné, či zmluvná voľnosť alebo právo nakladať s nehnuteľnosťou nie sú obmedzené, či zmluva neodporuje zákonu, či zákon neodchádza a či sa neprieči dobrým mravom. Pri rozhodovaní o vklade prihliada správa katastra aj na skutkové a právne skutočnosti, ktoré by mohli mať vplyv na povolenie vkladu. Pri rozhodovaní o povolení vkladu prihliada správny orgán aj na skutkové a právne skutočnosti, ktoré by mohli mať vplyv na povolenie vkladu. Ak sú podmienky na vklad splnené správa katastra vklad povolí , inak návrh zamietne. Podľa § 22 ods. 2 Občianskeho zákonníka zastupovať iného nemôže ten , kto sám nie je spôsobilý na právny úkon, o ktorý ide, ani ten , záujmy ktorého sú v rozpore so záujmami zastúpeného. Podľa § 31 ods. 1 Občianskeho zákonníka pri právnom úkone sa možno dať zastúpiť fyzickou alebo právnickou osobou. Splnomocniteľ udelí za týmto účelom plnomocenstvo splnomocnencovi, v ktorom sa musí uviesť rozsah splnomocnencovho oprávnenia. Podľa § 37 ods. 1 Občianskeho zákonníka právny úkon sa musí urobiť slobodne a vážne určite a zrozumiteľne inak je neplatný. Podľa § 39 Občianskeho zákonníka neplatný je právny úkon , ktorý svojím obsahom alebo účelom odporuje zákonu alebo ho obchádza alebo sa prieči dobrým mravom. 5. Predmetom súdneho prieskumu bolo posúdenie zákonnosti napadnutého rozhodnutia odporcu, ktorým zamietol návrh na vklad predloženej záložnej zmluvy a to v rozsahu a dôvodov podaného odvolania navrhovateľa. V zmysle katastrálneho zákona (§ 31) odporca ako príslušný správny orgán má povinnosť preskúmať okrem platnosti zmluvy (ktorá je predmetom vkladového konania) aj to, či je úkon urobený v predpísanej forme, či sú prejavy vôle hodnoverné, dostatočne určité a zrozumiteľné a či zmluvná voľnosť, prípadne právo nakladať s dotknutou nehnuteľnosťou nie je obmedzené. Vkladové konanie predstavuje rozhodovací proces, pri ktorom správny orgán (Okresný úrad - katastrálny odbor) musí posudzovať na základe predložených písomných podkladov všetky skutočnosti, ktoré by mohli mať vplyv na povolenie vkladu. Výsledkom rozhodovacieho procesu správneho orgánu je potom následné rozhodnutie o povolení vkladu alebo rozhodnutie o zamietnutí návrhu na vklad. V danom prípade bolo preto povinnosťou odporcu posúdiť aj platnosť uzatvorenej dohody o splnomocnení a prijať záver, či došlo k prejavu vôle pri jej uzatváraní slobodne a vážne, určite a zrozumiteľne s možným plnením (to znamená či došlo k vzniku zmluvného zastúpenia v súlade zo zákonom). Odporca potom správne dospel k záveru, že uzatvorená dohoda o splnomocnení medzi účastníčkou konania - G. L. - splnomocniteľom a združením ProHelp ako splnomocnencom bola uzavretá neplatne. Určitosť a zrozumiteľnosť právneho úkonu je jednou z podmienok jeho platnosti, pričom na dohodu o splnomocnení ako dvojstranný právny úkon sa tiež vzťahujú požiadavky platnosti právneho úkonu. Z obsahu dohody o splnomocnení musí byť jednoznačne zrejmé na aké úkony je splnomocnenec splnomocnený a potom takáto dohoda nebude riadne uzavretá v prípade, ak by dlžník úverovej zmluvy súhlasil len so všeobecnými podmienkami záložnej zmluvy. Splnomocnenie na právny úkon týkajúci sa práv k nehnuteľnostiam (a aj k uzavretiu záložnej zmluvy) by malo kopírovať samotný predmet dotknutej (v danom prípade záložnej) zmluvy a preto obsahom takéhoto splnomocnenia by mali byť tie isté náležitosti ako ich vyžaduje zákon pre zmluvu v súlade s ustanovením § 42 katastrálneho zákona. Z uzatvorenej dohody o splnomocnení však nevyplýva, že by združenie ProHelp (splnomocnenec) mohlo v mene dlžníka uzavrieť záložnú zmluvu predloženú na vkladové konanie, nakoľko ustanovenie v dohode o splnomocnení o tom, že združenie ProHelp uzavrie v mene dlžníka záložnú zmluvu k nehnuteľnostiam vo vlastníctve alebo spoluvlastníctve dlžníka, ktoré budú bližšie špecifikované na liste vlastníctva ku dňu uzatvorenia záložnej zmluvy je neurčité a ani splnomocnenec a ani splnomocniteľ v čase uzatvárania takejto dohody o splnomocnení nevedeli s akými konkrétnymi nehnuteľnosťami sa bude nakladať a ku ktorým by mala byť zriadená záložná zmluva. Nie je jednoznačne zrejmé, či identifikácia nehnuteľností vpísaná rukou do kolónky v dohode o splnomocnení bola uskutočnená pri podpise dohody o splnomocnení alebo bola dopisovaná neskôr s vedomím dlžníka (splnomocniteľa). Je nad všetky pochybnosti zrejmé, že údaje o nehnuteľností v splnomocnení boli vyplnené inou osobou ako identifikačné údaje o splnomocniteľovi, z čoho možno vyvodiť záver, že tieto údaje v čase podpisu splnomocnenia neboli v ňom uvedené. Z obsahu dohody o splnomocnení vyplýva, že splnomocnenec by mal hájiť záujem dlžníka (splnomocniteľa) v súvislosti s návratnosťou poskytnutého mu úveru a nie uzatvárať za neho záložnú zmluvu alebo poverovať záložného veriteľa na podanie návrhu na vklad záložného práva v prospech záložného veriteľa do katastra nehnuteľností. Súd taktiež poukazuje na to, že dohoda o splnomocnení bola spísaná do vopred predtlačeného formulára a dlžník ani nemal možnosť ovplyvniť jej obsah a vybrať si osobu splnomocnenca, ktorý by riadne hájil jeho záujmy. Predmetná dohoda o splnomocnení bola uzatvorená v ten istý deň ako účastníčka konania uzatvorila so spoločnosťou Pohotovosť s.r.o., Bratislava zmluvu o úvere t. j. 16.02.2012. Súd potom musí konštatovať, že dohoda o splnomocnení je neplatným právnym úkonom a to pre rozpor záujmov splnomocnenca a splnomocniteľa (§ 22 ods. 2 občianskeho zákonníka) a je absolútne neplatným právnym úkonom (§ 39 Obč. zák.) a to aj v dôsledku nedostatkov požadovaných náležitostí pre platný právny úkon podľa § 37 ods.1 Obč. zák. a združenie ProHelp nebolo oprávnené uzatvárať predmetnú záložnú zmluvu, ktorej zápisu do katastra nehnuteľností sa navrhovateľ domáhal. Odporca prijal v svojom preskúmavanom rozhodnutí správny záver o zamietnutí návrhu na vklad predloženej záložnej zmluvy z dôvodu, že dlžník pri jej uzatváraní nebol riadne zastúpený. Vzhľadom na vyššie uvedené súd námietky navrhovateľa nepovažuje za dôvodné a záverom uvádza, že rozhodnutie odporcu je riadne odôvodnené (tak ako to vyžaduje ustanovenie § 47 ods. 3 správneho poriadku) a vychádza z riadne zisteného skutkového stavu veci odporcom (§ 32 správneho poriadku), ktorý vyvodil správny právny záver a preto rozhodnutie podľa § 250q ods. 2 O.s.p. ako vecne správne a súladné zo zákonnými ustanoveniami potvrdil. O trovách konania rozhodol súd podľa § 250k ods. 1 v spojení s § 250l ods.2 O.s.p. a v konaní neúspešnému navrhovateľovi ich náhradu nepriznal, účastník konania si náhradu trov konania neuplatnil, odporcovi v správnom súdnictve právo na náhradu trov konania zásadne neprináleží. Nakoľko navrhovateľ nebol v konaní úspešný stal sa poplatníkom v zmysle § 2 ods.4 zákona č. 71/1992 Zb., podľa ktorého poplatníkom je tiež ten, kto podal opravný prostriedok proti rozhodnutiu správneho orgánu a v konaní nebol úspešný. V danom prípade nie je navrhovateľ osobne oslobodený do platenia súdneho poplatku, ani predmetné konanie nie je vecne oslobodené a preto súd mu uložil povinnosť zaplatiť súdny poplatok - 35€ podľa položky 10 písm. b) sadzobníka súdnych poplatkov - prílohy zák. č. 71/1992 Zb. na účet konajúceho súdu. Poučenie: Proti tomuto rozsudku možno podať odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, písomne, vo dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. (§ 205 ods. 1 O.s.p). V prípade ak povinný dobrovoľne nesplní to, čo mu ukladá vykonateľné rozhodnutie, oprávnený môže poslať návrh na vykonanie exekúcie podľa osobitného predpisu.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1014201381.1 (dáta aktuálne k 11. 11. 2026). Záväzné je znenie zverejnené súdom.




